Minn L- Imżebbel . . . il- pulċinell ta' Ġeżebel . . . Hekk kif inqum minn raqda t' erba' sigħat , nagħti titwila 'l barra u nsib dix- xemx ta' wara x- xita ta' dal- għodu ħierġa minn dawk is- sħab mdennsin matutin . Ta' l- għaġeb kif sar jaqleb it- temp hawn dan l- aħħar , m' għandux kwiet , dejjem jara x' se jaqla' u jivvinta . Hekk kif ħriġt minn dik il- kamra mudlama ttamajt li t- twieqi tal- purtieri magħluqin biex forsi ma nitgħammix . Għajnejja jidrawh wisq id- dlam . Inħobbu . Inħobbu għax inħossu jqawwini u jiftaħli moħħi beraħ . Nikteb l- Odissea fid- dlam , jew nitlgħalek niġri ma' sur imkaħħal qisu m' hu xejn . Iżda fid- dawl ma jkolli aptit u ħila nagħmel xejn . Kienet sensazzjoni stramba din ta' ftit ilu , imsomma kollox kien xi naqra konfuż , bħal ma dejjem ikun is- soltu filgħodu . Imma din kienet xi ftit agħar : qawma ħin bla waqt mill- ewwel siesta li qatt ħadt kemm ili ngħix hawn u dawk ir- raġġi tax- xemx jaħbtu ma' wiċċi . Wara dik il- kedda u t- tixriba għasra li ħadt dal- għodu meta mort inwassal lil dik , dix- xemx kollha ma għandix aptitha . Imsomma , jekk niġi f' dan , qatt ma jkolli aptitha , l- iżjed fil- għodu . Imbagħad bħal dejjem , kelli dawk il- qatta' mixxelanji ta' reminixxenzi vagi tal- ħolm stramb u morbuż tas- soltu . Dan issa tant drajtu li m' għadnix nagħti kasu ; qtates kull kulur jissaltjaw għal fuqi għal għarrieda minn kull naħa , nisa li kelli x' naqsam magħhom , oħrajn li għandi xorti niftakar x' jisimhom , kollegi ta' żmien il- gazzetta , uċuħ ta' ħbieb li jitfaċċaw u mbagħad dlonk jisparrixxu , xi tħabbira via sms għall- għarrieda li ġara xi ħaġa d- dar mingħand ħija , il- paranojja s- sigaretti qegħdin imarrduni , il- qatgħa li ġieli nieħu x' ħin idoqq il- mowbajl , it- toroq u l- bars veri jew mistħajla fl- inħawi tal- Fgura , Raħal Ġdid u Ħal Tarxien , u ġieli wkoll ix- xeni bellezza li kont noħroġ nara ħara mejjet f' nofs ta' lejl minn dik id- daqsxejn ta' kamra ta' Stefania fil- Munxar . Fl- isfond , biex tkompli tagħqad il- geġwiġija , ħafna drabi nisma' mużika psikadelika li jew kważi qatt ma nagħraf jew rari niftakar sewwa . Hija konfużjoni stramba li tfeġġ ġo moħħi hekk kif inqum , donnha moxpit ta' ħsibijiet jiżfnu f' xulxin xi diska punk imħarbxa bl- addoċċ ta' malajr ftit minuti qabel xi kunċert għall- benefiċenza . Ħafna drabi wara ftit ma nibqa' niftakar xejn ; moħħi donnu jeqridhom u jarmihom bħal xi fajl żejjed li tħassar fil- kompjuter . L- iżjed imbagħad meta nistembaħ sewwa . Hemm dlonk nintebaħ li kollox ikun għadu " tajjeb ħafna " , u nixgħel sigarett , u minn dan kollu ma jibqa' xejn ; kollox jittajjar minn moħħi bħad- duħħan tas- sigarett li mingħajru , għadni ma drajtx inqum sewwa . Ma naħsibx li qatt nidra , għax mn ' alla jkun hu fil- għodu , mhux imbilli jgħidu t- tobba . Diż- żobb ta' xemx li qiegħda taħbat m' għajnejja waqt li nfajt nikteb bla ma naf għaliex u dwar xiex , hawn fuq il- veru ma nistax nidraha . Dak iż- żmien li kien jidlamlek xi l- ħamsa ta' wara nofs in- nhar kont insibu konfortanti . Kollox donnu kien jerġa' jieħu l- ħajja f' dawk il- ħinijiet ta' filgħaxija . Toħroġ mix- xogħol u qisek tinqabad ġo xi dokumentarju dwar l- ispazju ; kullimkien dlam ċappa bit- toroq , id- djar u l- fanali kollha mixgħewlin , l- iżjed lejn dawk il- foresti ta' ħdejn ix- xmara ta' lejn il- Grund . Rari ħassejtni hekk Malta . Kważi qatt , ħlief xi drabi f' Wied Babu jew il- Munxar , jew ħdejn l- Addolorata meta konna ninżlu hemm isfel inpejjpu u nisimgħu lil Joy Division bil- lejl fil- karozza . Mill- bqija Malta kollha duħħan u nugrufun kont naraha . Meta nittawlilha mill- għoli mit- twieqi ta' l- ajruplan , nistħajjilha xi pulmun ta' xiħ mikul bil- kanċer , bħal dawk li ħadt gost nosserva fuq l- internet il- ġimgħa l- oħra . Kemm kont inħossni tajjeb f' dak id- dlam , tant li anke lid- dawl kont narah sabiħ , l- iżjed meta jkun qiegħed jirrifletti ġo l- ilma , għax ikun biss dekorattiv , kemm jimla' kemm kemm , kif suppost , kif ikun f' kamarti meta nixgħel xi xemgħa ħamra jew tnejn . Inħossni nkun qiegħed nimraħ f' dimensjoni oħra , jew f' xi pjaneta oħra , avolja , biex inkun għedt kollox , dan ma jkunx kaġun biss tas- seħer nottorn ta' dan il- post . Imma tiskanta , anke fit- toroq , id- dwal jidhru xort ' oħra , donnhom jinqalgħu iżjed imma fl- istess ħin ma jtellfu xejn . Hawn fuq bil- lejl meravilja , jaf iġennek daqs kemm ikun qawwi . Tinsa li xi darba kont taħseb li m' hemmx aqwa mill- ġiri u t- tiżbil fit- toroq urbani ta' Paceville . L- arja t' hawn biss biss diġà biżżejjed . Nieħu n- nifs f' dawk il- foresti kont inħossni qisni xi ħadd deffisli flixkun ilma ġo ħalqi u sforzani nixorbu kollu f' daqqa bil- fors . Ta' l- għaġeb , ġieli lanqas dik il- lublieba li npejjep ma kienet tagħtini . Imma bħal dejjem imbagħad jerġa' jisbaħ , u xejn ma jibqa' tant jimpressjonani , ħlief xi xalata borra 'l hemm u 'l hawn meta jfettilha tagħmel . Sa ftit żmien ilu , meta kont għadni Malta , kont naduraha x- xemx , u kont nisħet is- siegħa u l- mument li jgħaddu x- xhur tas- Sajf . Dik l- umdità ma' ġismi kont inħossha tikolli għadmi kollu qabel il- waqt , l- iżjed meta konna nkunu fil- klassijiet tas- sekondarja , hemm fuq nilqgħu r- riħ minn ġo dawk it- twieqi mkissrin fuq l- għolja Verdala . Bil- kemm kont inkun nista' naqbad il- bijro sewwa , u kont nimrad ta' spiss , ġieli anke gravi . Minn hemm kont bqajt ma naħmilhiex ix- xitwa , għax imbagħad ħadtha fuq demm id- dars u ma rridx naf biha iżjed . Imma mbagħad darba wasal Novembru , u laqqgħani ma' Ġeżebel , li għallmitni kif titbattal minn ġewwa biex toqgħod b' idek miftuħin f' nofs it- triq , tħoss it- taqtir tax- xita jtektek ma' wiċċek u jaħslek minn fuq s' isfel . Imbagħad bdejt nifhimha xort ' oħra , għax magħha x- xitwa kellha ċerta maġija . Il- kesħa bdejt naraha tagħmel sens u tassew fhimt x' kont qiegħed nitlef . L- iżjed ħdejn dak il- baħar ix- Xagħjra , jew ħdejn dawk iċ- ċimiterji kollha dwal ħomor inemnmu . Jew forsi jien kont nimmaġina hekk , għax kont nitgħaxxaq naraha liebsa dawk id- dbielet u l- kowtijiet suwed stil Gotiċi li kienet tilbes . U darba din kien fehmieli 'L- Ġenju ' . Anke din kien qata' : li maż- żmien bil- mod kont sirt inħobb jew nittollera kull ma kienet tiggosta , għax kont għadni nifhimha li biex tħobb lill- ħmar trid tibda billi tħobb lil sidu . Forsi kien għalhekk li x- xitwa kont bdejt insir inħobbha ; imbagħad kien lilha li kont sirt nobgħod , għax kont jien li ħriġt ta' ħmar , għax dejjem kien moħħni fiha . Illum fhimt li trid tkun vera ħmar biex ikollok sid li ma tkunx tista' tgħaddi mingħajru , iżjed u iżjed meta jinzerta xi mara . Sewwa kien qalli 'L- Ġenju . ' Imma għall- inqas tagħllimt inħobb ix- xitwa , jew nobgħodha anqas , kif tridu . Meta ġejt ngħix hawn kulħadd wissieni dwar l- istess ħaġa : " ilbes sew għax hemm jgħidu li kważi dejjem xitwa , u jagħmel ħafna bard u int tbati bl- irjiħat " . Mur għidilhom għala kont inbati bl- irjieħat . Kemm ili hawn għandi xorti blajt riħ wieħed , avolja wara kollox , kien hawn , u mhux Malta , li ħassejtni se mmut wara dik il- ħniżrija li mort naħtaf għand it- Tork . Kienet indiġistjoni tal- biża' , li aktarx ikkawżat dak li fi kliem sempliċi t- tobba jsibuh bħala heartburn . Jgħidu li dan iġib sintomi qarrieqa u allarmi foloz ta' diżordi kardijaka . Imma foloz u m' humiex , meta jagħtuk tibda taħseb ħafna ħsibijiet ta' barra minn hawn , l- iżjed jekk tkun xi wieħed bħali . Iżda ftit minuti wara kont qiegħed ixxamplat fuq is- sodda nisma' lil Paganini iħanxar vjolin qisu l- miġnun , waqt li npejjep sigarett , u oħroġ il- għaġeb , qisu qatt ma kien xejn . Dak il- ħin ħassejt moħħi jifflowtja f' dak id- dlam b' dik l- intensità tremenda ddamdam ġo rasi . Li kont nemmen fis- sopranaturali , kont ngħid li sewwa kienu jgħidu li kien imxajtan dal- vjolinist . Biex ma nsemmix kemm rajt xorti jduru bija , qisni kont marbut ma' dawra durella li kif taqbad tirranka terġa' tbatti biex imbagħad terġa' tibda żżid , bħad- diski Post - Rock li dejjem ġejjin imma ma jaslu qatt . Imbagħad ħadt ir- riedni f' idi , u tfajt valtzer qabbież ta' Jacques Brel , u immaġinajt ruħi niżfen lambranzetta mal- mewt . Imbagħad tfajtha fuq is- sodda u qagħadt naqbeż fuq l- istonku tagħha , Bdejt ngħidlha , " qiegħda tieħu gost hux , ja qaħba ! " Hi ma rrispondietx , is- soltu tagħha . Tidkux bija , imma ngħid għalija tassew kont qiegħed nieħu pjaċir , iżjed minn meta kont nibla' l- Es waqt dawk il- parties li kienu jsiru fis- Sajf il- Grotta . U la flaħt lil dak sinjal li ma kelli xejn . Mela kont ħsibt ħażin . Fisseriji tal- moħħ dawn . Xejn iżjed . Stħajjil li ġieli tinqabad fih meta tintebaħ li anke inti ukoll , bħall- oħrajn , tabilħaqq vulnerabbli . Żmien ilu kull fejn kont immur qabel dejjem kont inżomm ġo fija dik l- illużjoni falza li xejn u ħadd ma jista' għalija , u li jien sempliċiment spettatur nara xi film tajjeb maħdum minn atturi , li msieken , inzertaw mortali . Kont nimmaġina li r- riżultat ta' l- evoluzzjoni ta' l- istorja tal- bniedem kont proprju jien u li l- univers kollu u kull ma fih kien inħoloq għalija . Imma minn banda lanqas taqgħtini tort , għax dak iż- żmien kont naħseb li tassew sirt għaref , daqs 'Il- Ġenju ' . " Jien mhux bniedem - jiena dinamite ! " " , kont ngħidilhom lin- nies , u kont inħażżeż din jew il- kelma Overman ma' kullimkien ; mat- twieqi jew mal- windskrijns tal- karozzi pparkjati maħmuġin , mas- sijts ta' tal- linja b' xi marker iswed permanenti , u ġieli anke mal- ħitan ta' xi latrina pubblika . Kien ukoll il- messaġġ li kien jilqgħani x' ħin nixgħel il- mowbajl kull fil- għodu . Imma llum m' għadx għandi dik iċ- ċertezza u dik il- qagħda awtorevoli , bħal dik li jkollu 'L- Ġenju ' meta joqgħod ifisser l- univers lin- nies . Xejn minn dan . Issa qaddisi sar bħal dak ta' Marx : ' De omnibus dubitandum - iddubita kollox ' . Għall- inqas dak bqajt inżommu , u forsi għalhekk spiss inħossni bejn ħaltejn . Kultant sirt nibża' minn kollox , l- iżjed meta ningħalaq f' dik il- kamra mudlama ta' l- isterjo , kollha dħaħen ta' inċens u sigaretti . Hemm nibda nimmaġina ħafna ħwejjeġ mhux tas- soltu , u ħafna drabi wara ma nkunx nista' norqod sewwa jew norqod ħażin . Mhux ta' b' xejn noħlom dak il- griefex u nqum ikrah b' dik l- apatija kollha . Mhux ta' b' xejn dejjem b' dak l- uġiegħ ta' ras , qisni għandi xi fellus ikrah itektek ġo rasi sa minn sbieħ alla . Dan l- aħħar qiegħed niffissa wkoll li bilfors irid ikolli xi ħaġa , bħal xi bomba tal- ħin moħbija fil- fond ta' sidri li appik li tisplodi . U ġieli tassew inħoss dak li nkun qiegħed nimmaġina , għax inġibu b' idi jien , anzi b' moħħi , kif kien jgħid lil ommi dak il- professur li smajt li miet sena ilu . Imbagħad wara li jgħaddi kollox , immur infittex dwar dak li nkun ħassejt fil- wikipedia u noqgħod nitbissem naqra dwar is- sintomi varji tal- mard kollu li jeżisti , l- iżjed dwar dawk il- qattiela silenzjużi letali li jiġu fuqek għall- għarrieda u jħalluk tal- kolp , daqqa u ġewwa . Qatt ma niftakarni naqra daqstant ħwejjeġ dwar il- mediċina , speċjalment jekk ma jkunux , għall- inqas , b' xi rabta mill- qrub mal- psikoloġija . Imma sewwa nagħmel nitgħarraf dwar dawn l- affarijiet . Kif darba kien qalli 'L- Ġenju ' , wara li kienu għoddhom qabduna bid- drogi u ġabruna : " kun af li qattus trid tidra tħares lejh biex tieqaf tibża' minnu . Imbagħad wara saħansitra ssir tħobbu . Imma l- biċċa hi li hawn ġieli iżjed agħar , għax niffissa u aktar nibża' . Irrid ngħidlu din biha xi darba . Niftakar , meta kont daqsxejn ta' tifel , ġieli kien ifettilli noqgħod id- dar flok immur l- iskola , biex wara nofs in- nhar insegwi l- puntata li jmiss ta' xi sensiela cartoons . Kont nibki lil ommi li ma niflaħx , waqt li nipprova nikkonvinċi lili nniffsi li tassew kont marid , u vera kienet titlgħali xi ħajta deni . Ġieli għamiltielhom lil dawk tal- gazzetta wkoll , l- iżjed biex inħarbat xi xift għal ta' l- apposta , b' vendikazzjoni . Dak iż- żmien kont inħobb naħxiha lura lis- sistema , u jekk ma kontx nilgħab kont inħassar , akkost li nqarraq . Ma kont nagħmel xejn ħażin . Kultant li tigdeb għal bżonn mhux dnub . Imbagħad lil tal- gazzetta iżjed u iżjed , għax huma wkoll qatta' giddibin , kollha kemm huma , mhux kif kont naħseb qabel ma mingħalihom għamluli pjaċir u daħħluni magħhom . Imma dak iż- żmien , jaħasra , kont għadni innoċenti , dejjem moħħni fil- Komuniżmu u f' Che Guevara , għax kont għadni nħobb lin- nies , mhux bħal- lum . Illum ħafna nies saru jdejquni , l- iżjed dawk li moħħhom biss fil- ħmerijiet , avolja msieken ma jagħmluli xejn lili b' daqshekk . Warakollox , jiena l- istramb , mhux huma . Imma ma rridx ikolli x' naqsam magħhom iżjed , għax b' xejn ma tfehemhom , għalxejn tgħidilhom . Anzi mhux talli hekk , talli wħud ikunu jridu jieħdu tagħhom minnfuq , u jien m' għadnix interessat iżjed nikkustinja ma' dawk . U la magħhom u lanqas ma' ħadd . Dan l- aħħar sirt daqsxejn miżantropu . Ma tantx għadni nħobbhom lin- nies . Sirt wisq ta' waħdi . Jien sirt inħobb biss lill- istambi , lil dawk l- erba' qlafat li jiżgiċċaw ħfief mill- folol aljenati , qishom dawk li jisirqu l- kartieri minn bwiet in- nies f' dawk is- swieq iffolati ta' Sqallija . Ma tarahomx b' nemes imma jkunu huma li jagħmlu d- differenza kollha . Dawn li sirt inħobb huma ta' dik ix- xeħta ; tizji tassew strambi , ħafna . Kemm ili hawn innotajt xi tużżana minnhom . Iva , lil dawn inħobbhom . Inħobbhom għax meta narahom nikkonsla li mhux jien biss . . . ( jissokkta ) Tizju Fittizju Mużika : Flaming Telepaths - Espers ( Din il- bloggata li tidher hawnhekk qiegħda tieħu post dik ta' jumejn ilu . Il- bqija se jidher bil- mod b' mod espansiv f' bloggati futuri , min jaf meta . Minkejja li l- karattri ta' dawn ir- rakkonti semi - awtobijografiċi huma mnebbħin min- nies li tabilħaqq għext u ltqajt magħhom , kull xebħ ovvju li jista' jkun hemm ma' nies veri huwa biss b' kumbinazzjoni . Dan ma jgħoddx għal dawk l- individwi li tawni permess nikteb dwarhom . Dan il- blogg aktarx se jieħu pawża qasira minħabba ċ- ċelebrazzjonijiet ta' għeluq snini u l- vaganzi ta' l- Għid li se nqatta' fi Franza u f' Malta . ) Ħuġġieġa Oħra minn L- Imżebbel Ħin : Kif tbiddila l- impressjoni hux meta xi ħaġa tara l- ġewwieni tagħha . . . mux il- bnedmin biss jewwilla imma nke gazzetta . . . . . . Adni nsegwik ! illum l- ewwel darba li qrajt il- blog tiegħek . . . . naf li ma tfisser xejn imbilli waħda li qatt ma ltqajt magħha tgħidlek prosit . . . imma xorta se ngħidlek : o ) - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .